Številka: 35409-265/2021-2550-7

Datum: 8. 7. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 46. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 61. člena Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C in 57/12) in 145. člena Zakona o splošnem upravnem postopku (Uradni list RS. št. 24/06-UPB2, 105/06-ZUS-1, 126/07, 65/08, 47/09-odl. US, 8/2010, 82/2013 in 175/20 – ZIUOPDVE) v upravni zadevi odločitve o sprejemljivosti vplivov izvedbe plana na okolje za Občinski podrobni prostorski načrt Novi trg, pripravljavcu plana, Mestni občini Novo mesto, Seidlova cesta 1, 8000 Novo mesto, naslednjo

# ODLOČBO

1. Vplivi plana na okolje, ugotovljeni v postopku celovite presoje vplivov na okolje za Občinski podrobni prostorski načrt Novi trg, (GPI d.o.o., usklajen predlog, junij 2021, dopolnjeno julij 2021) so sprejemljivi ob upoštevanju omilitvenih ukrepov, določenih v okoljskem poročilu.
2. V tem postopku ni bilo stroškov.

# Obrazložitev

I

Pripravljavec plana, Mestna občina Novo mesto, Seidlova cesta 1, 8000 Novo mesto, je z vlogo, št. 35006-2/2016-107 (612), z dne 11. 6. 2021, prejeto 14. 6. 2021, Ministrstvo za okolje in prostor (v nadaljnjem besedilu Ministrstvo) zaprosil za odločitev o sprejemljivosti vplivov izvedbe Občinskega podrobnega prostorskega načrta Novi trg (v nadaljnjem besedilu OPPN) na okolje.

Vlogi bilo priloženo:

- Okoljsko poročilo za Občinski podrobni prostorski načrt Novi trg (Boson d.o.o., april 2018, dopolnjeno junij 2018 in junij 2021);

- Priloga 1 - prerez;

- Ocena celotne obremenitve okolja s hrupom za večstanovanjski objekt ob Seidlovi cesti v Novem mestu v sklopu OPPN Novi trg (Kova d.o.o., marec 2021).

Gradivo je bilo objavljeno na spletni strani [Mestne občine Novo mesto](https://novomesto.si/prostorski-portal/15288/), in sicer:

- Občinski podrobni prostorski načrt Novi trg – usklajen predlog, (GPI d.o.o., junij 2021).

Pripravljavec plana je vlogo dopolnil dne 5. 7. 2021. Dopolnjeni vlogi je priložil:

- Okoljsko poročilo za Občinski podrobni prostorski načrt Novi trg (Boson d.o.o., april 2018, dopolnjeno junij 2018, junij 2021 in julij 2021);

- Priloga 1 - prerez;

- Ocena celotne obremenitve okolja s hrupom za večstanovanjski objekt ob Seidlovi cesti v Novem mestu v sklopu OPPN Novi trg (Kova d.o.o., marec 2021, dopolnjeno julij 2021);

- Občinski podrobni prostorski načrt Novi trg – dopolnjen predlog (besedilo odloka, dopolnitev julij 2021).

Ministrstvo je pridobilo mnenja ministrstev in organizacij, ki sodelujejo v postopku celovite presoje vplivov na okolje, glede sprejemljivosti vplivov izvedbe plana na okolje in sicer: mnenje Ministrstva za kulturo, št. 35012-176/2016/74, z dne 7. 7. 2021, prejeto 8. 7. 2021 in mnenje Ministrstva za zdravje, ki je posredovalo mnenje Nacionalnega inštituta za javno zdravje, št. 354-129/2021-2 (256), z dne 5. 7. 2021, prejeto 8. 7. 2021.

II

Ministrstvo je z odločbo, št. 35409-335/2016/10, z dne 3. 6. 2017 odločilo, da je za Občinski podrobni prostorski načrt Novi trg treba izvesti celovito presojo vplivov na okolje. Presoja sprejemljivosti vplivov izvedbe plana na varovana območja narave ni bila sestavni del postopka.

Za predmetni občinski podrobni prostorski načrt je bilo izdelano okoljsko poročilo, (Boson d.o.o., št. projekta 265/17, april 2018, dopolnitev junij 2018), za katero je ministrstvo izdalo mnenje, št. 35409-335/2016/25, z dne 17. 9. 2018, da je ustrezno.

Pripravljavec plana je gradivo javno razgrnil v času od 1. 3. 2021 do vključno 31. 3. 2021. V okviru javne razgrnitve gradiva je bila izvedena tudi javna obravnava in sicer 17. 3. 2021.

III

Po 46. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20; v nadaljnjem besedilu ZVO-1) ministrstvo v 30 dneh od prejema plana ob upoštevanju mnenj ministrstev in organizacij iz 42. člena tega zakona izda odločbo, s katero plan potrdi, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi.

Pripravljavec plana mora v planu v čim večji meri upoštevati pisna mnenja in pripombe o sprejemljivosti vplivov izvedbe plana na okolje, ki jih s stališča svoje pristojnosti in glede na vsebino plana pripravijo ministrstva in organizacije, pristojne za posamezne zadeve varstva okolje ali varstvo ali rabo naravnih dobrin ali varstvo kulturne dediščine. Prav tako mora pripravljavec plana v čim večji meri upoštevati mnenja in pripombe javnosti iz 43. člena ZVO-1. Na podlagi mnenj ministrstev in organizacij ter mnenj in pripomb javnosti pripravljavec plan ustrezno spremeni in dopolni ter ga pošlje ministrstvu v potrditev.

Po 61. členu Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C in 57/12; v nadaljnjem besedilu ZPNačrt) občina pripravi predlog občinskega podrobnega prostorskega načrta na podlagi stališč do pripomb in predlogov javnosti, podanih v okviru javne razgrnitve ter pozove nosilce urejanja prostora, da v 30 dneh podajo mnenje k predlogu občinskega podrobnega prostorskega načrta. Če je za občinski prostorski načrt treba izvesti celovito presojo vplivov na okolje, se pristojna ministrstva v mnenju opredelijo tudi do sprejemljivosti vplivov občinskega prostorskega načrta na okolje z vidika svoje pristojnosti in ga pošljejo ministrstvu, pristojnemu za varstvo okolja. Na podlagi mnenj ministrstev iz drugega odstavka 61. člena ZPNačrt ministrstvo, pristojno za varstvo okolja odloči o sprejemljivosti vplivov izvedbe občinskega podrobnega prostorskega načrta skladno z zakonom, ki ureja varstvo okolja.

Pripravljavec plana je z vlogo, št. 35006-2/2016-107 (612), z dne 11. 6. 2021, prejeto 14. 6. 2021 in dopolnitvijo vloge, prejeto dne 5. 7. 2021, zaprosil Ministrstvo za odločitev o sprejemljivosti vplivov izvedbe predloga Občinskega podrobnega prostorskega načrta Novi trg na okolje. Ministrstvo je prejelo mnenja naslednjih nosilcev urejanja prostora in organizacij, ki sodelujejo v postopku celovite presoje vplivov na okolje: Ministrstva za kulturo, št. 35012-176/2016/74, z dne 7. 7. 2021, prejeto 8. 7. 2021 in Ministrstva za zdravje s priloženim mnenjem Nacionalnega inštituta za javno zdravje, št. 354-129/2021-2 (256), z dne 5. 7. 2021, prejeto 8. 7. 2021.

Ministrstvo za kulturo je v mnenju, št. 35012-176/2016/74, z dne 7. 7. 2021, prejeto 8. 7. 2021, navedlo, da OPPN zadovoljivo povzema in vključuje varstvene vsebine iz izdanih smernic z dne 12. 1. 2017, dopolnilnih smernic z dne 24. 5. 2017, poročila o predhodnih arheoloških raziskavah (Arhos d.o.o., z dne 16. 8. 2017) ter iz mnenja o ustreznosti okoljskega poročila z dne 14. 5. 2018. Skladno z navedenim Ministrstvo za kulturo meni, da so vplivi izvedbe OPPN na kulturno dediščino, ob upoštevanju omilitvenih ukrepov iz okoljskega poročila, sprejemljivi.

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NIJZ), št. 354-129/2021-2 (256), z dne 5. 7. 2021, prejeto 8. 7. 2021, s katerim soglaša. NIJZ je v mnenju navedel, da je dopolnjeno okoljsko poročilo z vidika obravnave vplivov na zdravje in počutje ljudi ustrezno. Omilitveni ukrepi iz okoljskega poročila so ustrezno preneseni v OPPN. Skladno z navedenim NIJZ meni, da je vpliv izvedbe OPPN, kot je opisan v obravnavanem predlogu, s stališča varstva zdravja ljudi sprejemljiv.

IV

Po pregledu celotnega gradiva in na podlagi prejetih pozitivnih mnenj, Ministrstvo meni, da so vplivi izvedbe Občinskega podrobnega prostorskega načrta Novi trg na okolje sprejemljivi.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Skladno s prvim odstavkom 23. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje se v sklepu o potrditvi plana odloči tudi o spremljanju izvajanja plana.

Omilitveni ukrepi so vključeni v usklajeni predlog Občinskega podrobnega prostorskega načrta Novi trg v 13., 20., 32. in 34. členu. Spremljanje stanja okolja je določeno v okoljskem poročilu.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se vloži pisno pri navedenem sodišču.

Postopek vodila:

Mojca Lenardič

Podsekretarka mag. Andrej Vizjak

MINISTER

Vročiti:

* Mestna občina Novo mesto, Seidlova cesta 1, 8000 Novo mesto

V vednost (elektronsko):

* Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)
* Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)